विजेताले ५ लाख जित्ने
क्रिकेट सहरको परिचय बनाउने क्रममा धनगढीमा पहिलोपल्ट प्रधानमन्त्री कप महिला राष्ट्रिय क्रिकेट प्रतियोगिता हुने भएको छ । 
धनगढी — क्रिकेट सहरको परिचय बनाउने क्रममा धनगढीमा पहिलोपल्ट प्रधानमन्त्री कप महिला राष्ट्रिय क्रिकेट प्रतियोगिता हुने भएको छ । फागुन ९ देखि १४ सम्म हुने प्रतियोगिताका लागि तयारी सुरु गरिएको जिल्ला खेलकुद विकास समितिले जानकारी गराएको छ । मंगलबार क्षेत्रीय रंगशालामा गरिएको पत्रकार सम्मेलनमा स्थानीय फाप्ला क्रिकेट मैदानमा हुने प्रतियोगितामा साबिकका ५ विकास क्षेत्र र विभागीय टोली एपीएफ क्लबले भाग लिने जानकारी दिइयो । सहभागी टोलीलाई दुई समूहमा विभाजन गरी लिगकम नकआउटका आधारमा खेलाइने छ । ‘६ टिमले भाग लिने निश्चित भइसकेको छ,’ जिखेविसका उपाध्यक्ष तथा आयोजक समितिका संयोजक बाबुराजा श्रेष्ठले बताए । उनका अनुसार प्रतियोगिता गर्न ३६ लाख ५३ हजार खर्च हुने अनुमान छ । यसअघि निजी क्षेत्रबाट कैलालीको अत्तरियामा राष्ट्रिय प्रतियोगिता भए पनि खेलकुद विकास समितिले ठूलो धनराशिको प्रतियोगिता धनगढीमा गर्न लागेको पहिलोपल्ट हो ।विजेताले ५ लाख र उपविजेताले २ लाख रुपैयाँ पुरस्कार पाउने छन् । जिल्ला खेलकुद विकास समितिका अध्यक्ष दीपक सिंहले सुस्ताएको नेपाली महिला क्रिकेटलाई पुन: जागृत गराउने उद्देश्यले प्रतियोगिता गर्न लागेको बताए । उनले भने, ‘पुरुष क्रिकेटमा धनगढी प्रिमियर लिग (डीपीएल) ले पहिचान बनाएजस्तै महिला क्रिकेटको पुन:उत्थान पनि धनगढीबाटै सुरु गरिने छ ।’वुमन अफ द सिरिजलाई १० हजार तथा अन्य चार विधाका उत्कृष्टलाई ५–५ हजार प्रदान गरिने जनाइएको छ । 